Jani Liimatainen

Jani Allan Kristian Liimatainen (s. 9. syyskuuta 1980 Kemi, Suomi) on suomalainen kitaristi ja lauluntekijä. Hän tuli tunnetuksi Sonata Arctican kitaristina vuosina 1996–2007 ja on sittemmin soittanut perustamissaan Cain’s Offering- ja The Dark Element -yhtyeissä sekä Insomniumissa. Liimataisen soittotyyli tunnetaan hyvin pikkutarkasta ja juoksuttelevasta soolo- ja riffityöskentelystä.

 Nuoruus 

Jani Liimatainen aloitti kitaransoiton noin 12-vuotiaana. Myöhemmin hän perusti yhdessä kemiläisten nuorten kanssa Tricky Beans -yhtyeen. Yhtye otti vuonna 1999 käyttöön nimen Sonata Arctica.  

 Musiikillinen ura 

 Sonata Arctica 
Liimatainen oli Sonata Arctican perustajajäsen ja esiintyi yhtyeen studioalbumeilla Ecliptica, Silence, Winterheart’s Guild, Reckoning Night ja Unia sekä yhtyeen neljällä EP-levyllä ja kahdella livealbumilla vuosina 1999–2007. Sonata Arctican neljäs studioalbumi Reckoning Night sisältää Liimataisen säveltämän ja sanoittaman kappaleen ”My Selene”. Liimatainen erotettiin Sonata Arcticasta asevelvollisuusepäselvyyksien vuoksi toukokuussa 2007.

Sonata Arctican ohella Liimatainen kuului vuosina 2001–2004 Altaria-yhtyeeseen. Häntä kuullaan yhtyeen Invitation- ja Divinity-albumeilla, joista Divinityllä on hänen säveltämänsä ja sanoittamansa kappaleet ”Unchain the Rain” ja ”Falling Again”. Liimatainen soitti molemmille albumeille myös kosketinsoittimia.

 Cain's Offering ja Timo Kotipelto 
Nykyään Liimatainen soittaa kitaraa perustamassaan Cain’s Offering -yhtyeessä, jonka ensimmäinen albumi Gather the Faithful ilmestyi syksyllä 2009.   
Toinen albumi Stormcrow julkaistiin toukokuussa 2015. Liimatainen on yhtyeen tuottaja ja pääasiallinen lauluntekijä.

Liimatainen myös keikkailee Stratovariuksen ja Cain’s Offeringin laulajan Timo Kotipellon kanssa Kotipelto & Liimatainen -duona. Kaksikko julkaisi akustisen Blackoustic-coveralbumin lokakuussa 2012. Levy sisältää myös yhden Liimataisen tekemän uuden kappaleen ”Where My Rainbow Ends”. 

 Muut projektit 
Liimataisella on kemiläisen rumpalin Risto Koskisen kanssa yhtye nimeltä Sydänpuu, jossa hän laulaa sekä soittaa kitaraa, bassoa ja koskettimia. Yhtye perustettiin vuonna 2004 ja se on toistaiseksi julkaissut kaksi singleä ja demoja. ”Malja”-single julkaistiin vuonna 2013.

Liimatainen toimii myös Antti Railion keikkakitaristina ja soitti osan Railion Vieras maa -albumin kitaroista. Vuodesta 2015 alkaen Liimatainen toimi ajoittain kitaristi-laulaja Ville Frimanin tuuraajana Insomniumin kiertueilla. Heinäkuussa 2019 hänestä tuli virallisesti yhtyeen viides jäsen.

Vuonna 2016 Liimatainen aloitti yhteistyön entisen Nightwish-laulajan Anette Olzonin kanssa, mistä syntyneen The Dark Element -projektin esikoisalbumi ilmestyi marraskuussa 2017.

Liimatainen oli mukana myös Dream Asylum -nimisessä yhtyeessä.

Liimataisen sooloalbumi My Father's Son julkaistiin 6. toukokuuta 2022.

 Kappaleet muille yhtyeille 

Liimatainen on säveltänyt Sturm und Drang -yhtyeelle kappaleen "River Runs Dry".

Liimatainen sanoitti suurimman osan Arion-yhtyeen Last of Us -debyyttialbumin kappaleista. 

Stratovarius-yhtyeen Nemesis-albumilla on kaksi kappaletta, joiden säveltämiseen ja sanoittamiseen Liimatainen osallistui: ”If the Story Is Over” ja ”Out of the Fog”.  

 Vierailut 

Lokakuussa 2007 Liimatainen soitti kitaraa Paul Di’Annon taustayhtyeessä laulajan Suomen-kiertueella.

Hän on myös vieraillut Celestyn Reign of Elements -albumilla kappaleessa ”Revenge” ja Human Templen Insomnia -albumilla kappaleessa ”Animal”.

 Muuta 

Liimatainen opiskeli vuosina 2013–2014 Lappia-konservatoriossa lauluntekemistä.

Liimatainen kirjoittaa Jani Hates You All -nimistä blogia. Blogin nimi on kunnianosoitus Californication-sarjan Hank Moodylle.

 Lähteet 

 Aiheesta muualla 

 Cain’s Offeringin virallinen Facebook-sivu
 Jani Hates You All -blogi 
 Kotipelto & Liimatainen -duon virallinen Facebook-sivu
 Sydänpuun virallinen Facebook-sivu
 Sonata Arctican sivusto  
 Altarian sivusto 

Luokka:Insomniumin jäsenet
Luokka:Suomalaiset metallimusiikin kitaristit
Luokka:Suomalaiset metallimusiikin säveltäjät
Luokka:Suomalaiset metallimusiikin sanoittajat
Luokka:Suomalaiset musiikkituottajat
Luokka:Sonata Arctica
Luokka:Vuonna 1980 syntyneet
Luokka:Elävät henkilöt
Luokka:Seulonnan keskeiset artikkelit